En die aarde draai om sy as … – www.overstrandherald.co.za
'n Koppie??... gereelde rubriek deur Ilna Grobler
Ek luister en kyk daagliks nuus, soos baie miljoene mense regoor die wêreld, maar ek vermoed nog meer miljoene gee nie om wat gebeur nie, want hulle is gewikkel in 'n stryd om hul daaglikse oorlewing.
Ek wonder of die mense in Jemen of die Soedan 'n bloue duit omgee dat Poetin die Oekraïne binnegeval het. Weet die mense in die noorde van Nigerië waar hulle klaarblyklik feitlik daagliks deur Boko Haram geteister word; dat daar mense iewers anders is wie se lewe ook totaal ontwrig word? Is dit erger om van 'n Siriese vlugtelingkamp te vlug om in Frankryk 'n bestaan te probeer maak, of om uit Honduras uit pynlike armoede Noord-Amerika te probeer bereik? Mense kan aaklige goed aan ander mense doen, of seker aan bobbejane of honde
Ons kan ons seker in 'n diepe depressie in bekommer daaroor, of ons kan die beste van ons eie klein lewetjie te maak sonder om ander te ná te kom. Dit help om 'n hand uit te steek na iemand anders om te help, want vir daardie oomblik is jy nie behep met jou eie dinge nie.
Maar wat ookal gebeur, hoeveel bomme daar geskiet word, of tenks ingespan word teen mense of dreigemente van kernwapens geslinger word, môre, môre gaan die son weer opkom en daar is niks wat Poetin, die Michelin mannetjie van Noord-Korea of die regering van Beijing daaraan kan doen nie. Hulle verbeel hulle net so. En as die pitjie van hul onderskeie persoonlike kersies deur die doodsengel geknip word, is daar niks wat hulle daaraan kan doen nie. Selfs Trump het, al sy gebrul ten spyt, sy watsenaam sonder 'n handspieël gesien (en toemaar ek weet waar die oorspronklike segswyse vandaan kom, die ene oor die spieël pas net beter hier).
Ek hoop jy is dankbaar oor die nagrus wat jy in jou bed kan geniet. Daar is miljoene wat die son in haglike omstandighede sien opkom.